**Sådan kan du bruge en kvantitativ evaluering sammen med en kvalitativ**

**Forslag 1:**

***Survey kombineret med Delphi-metoden***

Forløbet starter med, at læreren viser holdet, hvordan holdet har vurderet undervisningen med læreren/faget i den seneste undervisningsevaluering (surveyundersøgelsen).

På et stykke papir skriver kursisterne derefter hver for sig 3 gode ting ved undervisningsforløbet og 3 ting, der kan forbedres. Papirerne cirkulerer alle simultant i samme retning, indtil de kommer tilbage til ophavsmanden. Hver gang den enkelte kursist modtager et papir, læser vedkommende udtalelserne og sætter en streg ved dem, vedkommende er enig i. Når skemaerne har været hele vejen rundt, er resultatet en samling udsagn om undervisningen og tilkendegivelse af, hvor mange der er enige i det enkelte udsagn.

Vælg de udsagn, der har fået flest tilkendegivelser – indenfor den gode og den mindre gode kategori og drøft dem. Ikke alle udsagn vil på denne måde blive drøftet. Afslut derfor med at spørge, om der er nogen, der har andre emner, de ønsker at kommentere. Hvis holdet er over 20 kursister, kan det deles op i to grupper, der hver cirkulerer deres papirer. Det vil spare tid.

Læreren formidler derefter til klassen i det omfang, det er muligt, hvilke pædagogiske indsatsområder i undervisningen der er i særlig fokus. Det kan f.eks. være:

* Klassen sociale rum.
* Den faglige indsats
* Gruppearbejdet.
* Den individuelle indsats

**Forslag 2:**

***Dialog mellem underviser og udvalgte studerende***

Forløbet starter med, at læreren viser holdet, hvordan holdet har vurderet undervisningen med læreren/faget i den seneste surveyundersøgelse.

Efter undervisningen udvælges 2-3 kursister til at give læreren en spontan og uformel tilbagemelding på undervisningen. Evalueringen kan ske i pausen eller efter timerne. De studerende kan være tilfældigt valgte eller være valgt bevidst, så de repræsenterer kursistgruppens diversitet.

Surveyundersøgelsen er anonym, så det er en vigtig pointe at være tydelig omkring, hvilke kriterier kursisterne vælges ud fra, hvis de vælges bevidst.

Læreren formidler derefter til klassen i det omfang, det er muligt, hvilke pædagogiske indsatsområder i undervisningen der er i særlig fokus. Det kan f.eks. være:

* Klassen sociale rum.
* Den faglige indsats
* Gruppearbejdet.
* Den individuelle indsats

**Forslag 3:**

***Survey kombineret med 1-minutspapir***

Undervisningsforløb med 1-minutspapirsevalueringer er karakteristisk ved, at der jævnligt gennemføres en evaluering med 1-minutspapir.

I de sidste minutter af den enkelte undervisningsenhed skriver kursisterne deres umiddelbare og spontane reaktion på undervisningen. Metoden kan bruges systematisk efter hver undervisningsgang eller ind imellem efter behov. Læreren kan fx bede kursisterne om at skrive det, der kan være nyttigt for læreren at få at vide, fx er formidlingen af stoffet velfungerende? Er der passende deltageraktivitet? Er der uafklarede spørgsmål?

Underviseren får på den måde en umiddelbar tilkendegivelse fra kursisterne om undervisningen. Er der spørgsmål eller problemer kan de tages op ved starten af næste lektion. Kursisterne vil herved se sammenhængen mellem lektionerne, og eventuelle misforståelser vil hurtigt kunne forebygges.

Læreren samler løbende op på de forslag og kommentarer, som kursisterne skriver.

Cirka midtvejs i undervisningsforløbet gennemføres en surveyundersøgelse, som gennemgås og diskuteres med kursisterne, når resultaterne foreligger. Læreren inddrager de relevante elementer, som der forud for surveyundersøgelsen har været emner i 1-minutspapiret.

**Forslag 4**

***Forventningspapir og surveyundersøgelse***

Inden starten på undervisningsforløbet informeres kursisterne om, at der som en del af midtvejsevalueringen vil blive gennemført en undervisningsevaluering som en surveyundersøgelse. Kursisterne orienteres om hele evalueringsforløbet og -processen.

I begyndelsen af undervisningsforløbet skriver kursisterne kort deres forventninger til forløbet på et stykke papir. Forventningerne kan/skal tage udgangspunkt i undervisningsplanen, i lærerens fremlæggelse af formålet med undervisningen, i kursisternes kompetenceudvikling i forbindelse med uddannelsen generelt, eller de kan tage et fagspecifikt udgangspunkt i kursisternes overvejelser og tilkendegivelser af forventninger til forløbet. Der skal skrives navn på papiret. Læreren indsamler forventningspapirerne og beholder dem til midtvejsevalueringen.

Midtvejs i undervisningsforløbet gennemføres surveyundersøgelsen.

Når resultatet af surveyundersøgelsen foreligger, får kursisten resultatet af sin egen og af klassen besvarelser og kan samstemme disse med forventningspapiret som udgangspunkt for deres evaluering af forløbet.

**Forslag 5:**

***Kontrakt og surveyundersøgelse***

Ved undervisningsforløbets start har læreren og kursisterne en dialog med henblik på at udarbejde en kontrakt om gensidige forventninger. Læreren har med udgangspunkt i surveyundersøgelsens spørgeramme en række forslag til de punkter, der skal indgå i kontrakten, og kursisterne kan supplere med yderligere punkter. Derefter udarbejdes kontrakten.

Midtvejs i undervisningsforløbet gennemføres surveyundersøgelsen.

Når læreren modtager resultaterne fra surveyundersøgelsen, bør vedkommende have særligt fokus på de punkter, der indgår i kontrakten – man må huske, at kontrakten er gensidig, altså at alle parter har forpligtet sig. Læreren gennemgår resultaterne fra undersøgelsen med kursisterne, sammenholder resultaterne med kontrakten, og der kan efterfølgende justeres, evt. udarbejdes ny kontrakt for den resterende del af undervisningsforløbet.

**Forslag 6:**

***Interview, vægavis og surveyundersøgelse***

Forløbet starter med, at læreren viser kursisterne, hvordan de har vurderet undervisningen i faget i den seneste surveyundersøgelse omkring evaluering af undervisningen.

Kursisterne interviewer derefter hinanden to og to, eller tre og tre ud fra et eller flere særligt udvalgte spørgsmål fra surveyundersøgelsen, der ønskes uddybet (gerne et bredt spørgsmål) fx "*Jeg er altid forberedt til timerne*" eller "*Der er altid en god stemning i klassen*".

Hver gruppe laver en vægavis med korte formuleringer. Til slut læser alle vægaviserne, og lærer og kursister reflekterer over det samlede billede og forsøger i fællesskab at uddybe og diskutere dette.

Læreren samler punkterne på vægaviserne i dialog med kursisterne til en handleplan/ fokus/ opmærksomhedspunkter for klassen. Det er en mulighed at lade grupperne arbejde med forskellige spørgsmål.

**God fornøjelse –**

**De pædagogiske konsulenter på HF & VUC Nordsjælland**